**Δομή Προγράμματος Καλλιέργειας Δεξιοτήτων**

|  |  |
| --- | --- |
| **Εργαστήριο** | **Περιγραφή δραστηριοτήτων** |
| **Τίτλος εργαστηρίου:**  **«Τι είναι τα οικονομικά και σε τι χρησιμεύουν»**  **Διάρκεια: μια (1) διδακτική ώρα** | 1. *Συγκρότηση ομάδας (συμβόλαιο)* 2. *Άσκηση Γνωριμίας – Τι είναι τα οικονομικά;* Συζήτηση για το περιεχόμενο και τη χρησιμότητα των οικονομικών στην επαγγελματική και προσωπική ζωή. 3. *Η περιπλοκότητα της οικονομικής συνεργασίας.* Εξερεύνηση του τεράστιου πλήθους των ανθρώπων και επαγγελμάτων που εμπλέκονται στην παραγωγή ακόμη και ενός απλού προϊόντος, όπως ενός μολυβιού. 4. *Συζήτηση ανατροφοδότησης*   (εργαστήριο 1, οδηγός εκπαιδευτικού) |
| **Τίτλος εργαστηρίου: «Το κόστος ευκαιρίας»**  **Διάρκεια: μια (1) διδακτική ώρα** | 1. *Τι είναι το κόστος ευκαιρίας;* Παρουσίαση της έννοιας του κόστους ευκαιρίας και εντοπισμός της λειτουργίας της στην καθημερινή ζωή μας. 2. *Η υποκειμενική αξιολόγηση των εναλλακτικών επιλογών.* Εξερεύνηση της οικονομικής αρχής «Αυτό που θα προτιμούσα εγώ, δεν ταυτίζεται αναγκαστικά με αυτό που θα προτιμούσες εσύ!». 3. *Η επιχειρηματικότητα ως προσπάθεια ικανοποίησης των διαφορετικών επιλογών των συνανθρώπων μας*. Συζήτηση των τρόπων με τους οποίους οι επιχειρηματίες προσπαθούν να ικανοποιήσουν τις ποικίλες προτιμήσεις, επιθυμίες και ανάγκες των συνανθρώπων μας. 4. *Συζήτηση ανατροφοδότησης****.***   (εργαστήριο 2, οδηγός εκπαιδευτικού) |
| **Τίτλος εργαστηρίου:**  **«Οι συναλλαγές»**  **Διάρκεια: μια (1) διδακτική ώρα** | 1. *Τι είναι συναλλαγή;* Εξερεύνηση των συναλλαγών στις οποίες προβαίνουμε καθημερινά και των επαγγελματιών και επαγγελμάτων που εμπλέκονται άμεσα ή έμμεσα σ’ αυτές. 2. *Σε μια ελεύθερη συναλλαγή κερδίζουν και τα δύο μέρη!* Παρουσίαση μιας εντυπωσιακής αλυσίδας συναλλαγών και αναπαραγωγή της ιδέας στο πλαίσιο της τάξης. Συζήτηση για τον ρόλο της υποκειμενικής αξιολόγησης των προτιμήσεών μας, της επιχειρηματικότητας, της εξειδίκευσης και του καταμερισμού της εργασίας. 3. *Ένας κόσμος χωρίς συναλλαγές*. Παρουσίαση ενός σεναρίου όπου μια οικογένεια μετακομίζει σε ένα απομακρυσμένο ορεινό χωριό με μόλις είκοσι (20) κατοίκους. Εξερεύνηση των συνεπειών για την καθημερινότητα των μελών της και της ανάγκης υποκατάστασης του ρόλου της οικονομικής συνεργασίας με διάφορους επαγγελματίες. 4. *Συζήτηση ανατροφοδότησης*   (εργαστήριο 3, οδηγός εκπαιδευτικού) |
| **Τίτλος εργαστηρίου**  **«Εργασία και αμοιβές»**  **Διάρκεια: μια (1) διδακτική ώρα** | 1. *Εξομοίωση επαγγελματικής ζωής*. Εξερεύνηση των τρόπων περαιτέρω εξειδίκευσης που θα επιτρέψουν στον εκάστοτε επαγγελματία να εξυπηρετεί αποτελεσματικότερα τις ανάγκες των συνανθρώπων του και να αυξήσει το εισόδημά του. 2. *Συζήτηση με εργαζόμενους/ες*. Εξοικείωση με πτυχές της εργασιακής πραγματικότητας, ιδίως σε ό,τι αφορά ζητήματα διαρκούς βελτίωσης της αποτελεσματικότητας, του ανταγωνισμού και της κατάρτισης. 3. *Συζήτηση ανατροφοδότησης.* Ιδίως προτείνεται η συζήτηση ως προς την ανισότητα των αμοιβών, τη βελτίωση της εργασιακής μας θέσης, των υποχρεώσεών μας ως πολιτών έναντι των ανέργων.   (εργαστήριο 4, οδηγός εκπαιδευτικού) |
| **Τίτλος εργαστηρίου:**  **«Ατομικός προϋπολογισμός, εξοικονόμηση και αποταμίευση»**  **Διάρκεια: μια (1) διδακτική ώρα** | 1. *Οι κανόνες της διαχείρισης των ατομικών οικονομικών*. Παρουσίαση και συζήτηση επί πέντε (5) κανόνων των ατομικών οικονομικών. Άσκηση εντοπισμού των κανόνων που δεν τηρήθηκαν σε διάφορα παραδείγματα. 2. *Η σημασία της εξοικονόμησης και της αποταμίευσης*. Άσκηση επιλογής ενός μακροπρόθεσμου οικονομικού στόχου και κατάρτισης ενός σχεδίου δράσης για την επίτευξή του. 3. *Συζήτηση ανατροφοδότησης*.   (εργαστήριο 5, οδηγός εκπαιδευτικού) |
| **Τίτλος εργαστηρίου:**  **«Επιχειρηματικότητα»**  **Διάρκεια: μια (1) διδακτική ώρα** | 1. *Είμαι και εγώ επιχειρηματίας*. Άσκηση εντοπισμού των ποικίλων στοιχείων προσωπικότητας που συμβάλλουν στην επιχειρηματική δράση και τρόπων αξιοποίησής τους στο πλαίσιο μιας επιχειρηματικής ιδέας. 2. *Συνέντευξη από επιχειρηματίες*. Συζήτηση με επιχειρηματίες της γειτονιάς. 3. *Συζήτηση ανατροφοδότησης*.   (εργαστήριο 6, οδηγός εκπαιδευτικού) |
| **Τίτλος εργαστηρίου:**  **«Αξιολόγηση – αυτοαξιολόγηση»**  **Διάρκεια: μια (1) διδακτική ώρα** | 1. *Αναστοχασμός*. Συζήτηση ως προς τις πληροφορίες, τις γνώσεις και τις δεξιότητες που απέκτησαν οι μαθητές και οι μαθήτριες από το πρόγραμμα. 2. *Αξιολόγηση*. Ανοιχτή συζήτηση ως προς την αξιολόγηση του προγράμματος.   (εργαστήριο 7, οδηγός εκπαιδευτικού) |

**Περιγραφή βασικού θεωρητικού πλαισίου υποστήριξης του προγράμματος (έως 300 λέξεις)**

Η απόκτηση στοιχειωδών οικονομικών γνώσεων στο πλαίσιο της υποχρεωτικής εκπαίδευσης συνδέεται με τη βελτίωση της ικανότητας των αυριανών πολιτών να λαμβάνουν ορθολογικές αποφάσεις για την καθημερινότητα και την επαγγελματική τους σταδιοδρομία. Επίσης, στο συλλογικό επίπεδο, θωρακίζει την κοινωνία από την επιρροή πολιτικών προτάσεων που αντιβαίνουν προς τις βασικές αρχές της οικονομικής επιστήμης.

Στην κατεύθυνση αυτή, το προτεινόμενο πρόγραμμα φέρνει σε επαφή τους/τις συμμετέχοντες/ουσες μαθητές/τριες με σημαντικές αρχές της οικονομικής επιστήμης (κόστος ευκαιρίας, καταμερισμός εργασίας, φύση και χρησιμότητα των συναλλαγών, παράμετροι προσδιορισμού της αμοιβής – παραγωγικότητα, ανταγωνιστικότητα, αποτελεσματικότητα στην εξυπηρέτηση των αναγκών και των επιθυμιών των συνανθρώπων μας -, βασικές αρχές κατάρτισης και παρακολούθησης του ατομικού προϋπολογισμού, χαρακτηριστικά της επιχειρηματικότητας), ώστε αφενός να τους/τις προσφέρει αυτές τις σημαντικές δεξιότητες μέσω ενός ελκυστικού και παιδαγωγικά πρόσφορου τρόπου και αφετέρου να τους/τις παρακινήσει να ασχοληθούν περαιτέρω με τα αντικείμενα των οικονομικών και της επιχειρηματικότητας.

Η εξοικείωση των μαθητών/τριών με τις στοιχειώδεις αρχές της οικονομικής επιστήμης παρέχει ουσιαστικές ευκαιρίες για τη γνωριμία με ένα ευρύτατο φάσμα επαγγελμάτων και τον τρόπο με τον οποίο τα οικονομικά συνδέονται με τη λειτουργία τους.

Το περιεχόμενο των εργαστηρίων έχει σχεδιαστεί ώστε να είναι απολύτως σύμφωνο με τις επιστημονικές αρχές της οικονομικής επιστήμης. Στο ίδιο πλαίσιο κινούνται και το συνοδευτικό εκπαιδευτικό υλικό (εγχειρίδιο και βίντεο), τα οποία απευθύνονται ακριβώς στις ηλικιακές ομάδες που φιλοδοξεί να καλύψει το προτεινόμενο πρόγραμμα.

**Προσβασιμότητα**

Τα εργαστήρια είναι σχεδιασμένα με τρόπο ώστε να μπορούν εύκολα να τροποποιηθούν από τον/την υπεύθυνο/η εκπαιδευτικό ώστε να καλύψουν ανάγκες προσβασιμότητας.

**Δυνατότητα επέκτασης**

Το παρεχόμενο συνοδευτικό εκπαιδευτικό υλικό (εγχειρίδιο και βίντεο) μπορεί να αξιοποιηθεί για την εξέταση και περαιτέρω προβληματικών που μπορεί να επισημανθούν ως ενδιαφέρουσες από τους/τις συμμετέχοντες/ουσες μαθητές/τριες. Άλλωστε, το πρόγραμμα έχει σχεδιαστεί ώστε να λειτουργεί ως εισαγωγή στην οικονομική σκέψη και την επιχειρηματικότητα, με απώτερο στόχο να παρακινήσει τους/τις συμμετέχοντες/ουσες να ασχοληθούν περαιτέρω με τα πεδία αυτά, αλλά και με τα επαγγέλματα που αξιοποιούν ή και προϋποθέτουν τη γνώση αυτών των αρχών.

**Αξιολόγηση**

Φόρμες αξιολόγησης για τον/την εκπαιδευτικό, καθώς και για τους/τις μαθητές/τριες παρέχονται στον οδηγό εκπαιδευτικού.